**ФИЛМ *ИВАНОВО ДЕТИЊСТВО***

Филм *Иваново детињство*, ратна драма руског редитеља Андреја Тарковског, снимљен je 1962. годiне. То је био његов први филм и класификациони испит који му је омогућио да дефинише своје идеје и спозна своје редитељске способности. Владимир Јусов, сниматељ *Ивановог детињства*, и пријатељ Тарковског донео му је новелу Владимира Богомолова на којој је филм заснован. Филм је добио Златног лава на Филмском фестивалу у Венецији.

Филм *Иваново детињство* говори о дванаестогодишњем дечаку Ивану који је био извиђач у руској војсци. Извиђач има задатак у рату да се ушуња у непријатељску територију и сними тачне позиције непријатељске војске. Веома је битно да остане незапажен како га непријатељ не би заробио. Дечак Иван је био идеалан за ову улогу у рату јер је био неприметан и веома храбар.

Филм почиње сценом где Иван долази до руске војске на самој линији борбе. Млади поручник Гаљичев га не препознаје и задржава га. Дечак му тражи да хитно позове високе официре и да их обавести о његовом доласку. Поручник је веома изненађен дечаковим озбиљним понашањем.

Убрзо долазе капетан Хољин и његов помоћник Катаносов. Они третирају Ивана као некога равног себи. Иван је сироче коме су родитеље и сестру убили Немци почетком рата. Он је побегао из сиротишта и придружио се партизанима. Официри желе да га пошаљу у официрску школу, како би га склонили са ратишта, али он не жели да иде у школу и покушава да побегне. На крају убеђује официре да остане у рату као извиђач. Иван затим добија веома тежак задатак. Требало је једне ноћи да са поручником Гаљичевим и капетаном Хољином пређе реку и ушуња се међу непријатеље. Гаљичев и Хоњин су га чекали до зоре, али се није вратио.

У последњој сцени видимо пад Берлина и поручника Гаљичева који је једини преживео рат. Копајући по немачким архивима, открио је да је Иван заробљен током последње мисије и убијен нешто касније.

Филм је мешавина Иванових снова и ужасних слика рата. Иван често сања сестру и мајку и детињство које је имао пре рата. Иако је још увек дечак који жели да се игра, рат га је натерао да се понаша као одрасла особа. Иван не бежи од рата јер је веома мотивисан да се освети за све ужасе који су га задесили. У последњој сцени филма га видимо како се вратио у земљу снова, поново среће сестру и заједно трче по песку, као некада.

Филм је рађен у црно-белој техници. Описује страхоте које је совјетска омладина преживљавала у рату, где су многи настрадали или гледали своје најближе како страдају и чије је детињство уништено ратом. Такође, бес ових младих људи је помогао совјетској војсци да победи у рату и да се освети за страшне злочине које је починила немачка војска.

Филм је кратак, лако се прати и радња је једноставна. Допада ми се црно-бели начин снимања филма и начин на који редитељ приказао Иванове снове. Филм је сниман убрзо након завршетка рата и мислим да су реалније приказани догађаји и осећања изазвана ратом, посебно дечакова. Андреј Тарковски не велича рат него жели да нас подсети на невине жртве отварајући веома важно питање о животу деце у рату.

**Лола Тубић, VIII4**